MINUTĂ,

Încheiată cu ocazia dezbaterii publice organizată în data de 01.07.2020, în procedura de adoptare a proiectului de Ordin al ministrului mediului, apelor și pădurilor privind aprobarea Regulamentului Parcului Natural Văcărești

Ca urmare a solicitării formulate de Asociația GO4FUN, Federația Bicicliștilor din România și Fundația Eco-Civica, în conformitate cu prevederile Legii nr. 52/2003 privind transparența decizională în administrația publică, republicată, Ministerul Mediului, Apelor și Pădurilor a organizat, cu respectarea dispozițiilor art. 1 pct. 1 și 6 din anexa nr. 3 la Hotărârea Guvernului nr. 394/2020 privind declararea stării de alertă și măsuri care se aplică pe durata acesteia pentru prevenirea și combaterea efectelor pandemiei de COVIS-19, cu modificările și completările ulterioare, în data de 01.07.2020, ora 14.00, în sistem video-conferință, dezbaterea publică având ca obiect proiectul de Ordin al ministrului mediului, apelor și pădurilor privind aprobarea Regulamentului Parcului Natural Văcărești.

În baza anunțului postat pe site-ul MMAP în data de 24.06.2020, s-au înscris, în termen, pentru participarea la dezbatere următoarele persoane:

* Dl Mihai Deneș din partea Asociației GO4FUN.
* Dl Radu Mititeanu din partea Federației Bicicliștilor din România,
* Dl Dan Trifu din partea Fundației eco-Civica.

Propuneri/sugestii/observații/puncte de vedere au mai fost primite și din partea: dlui Mihai Popa, dlui Alex Sima, dnei Iulia Ganciu.

Pe lângă persoanele care s-au înscris la luarea cuvântului la dezbaterea publică au participat din partea Asociației Parcul Natural Văcărești: dna Nicoleta Marin, dna Gabriela Poiană și dl. Florin Stoican.

Din partea inițiatorului proiectului de act normativ, respectiv Agenția Națională pentru Arii Naturale Protejate (ANANP) – Serviciul Teritorial București – Ilfov, au participat dna Daniela Constantinescu și dl Călin Alexandru.

Din partea Ministerului Mediului, Apelor și Pădurilor la dezbaterea publică a participat dl Iulian Octavian STANA - Secretar de Stat și dna Anca Crăciunaș – consilier superior în cadrul Direcției Biodiversitate.

Ședința a fost deschisă și condusă de dna Anca Crăciunaș – consilier superior în cadrul Direcției Biodiversitate care a prezentat câteva elemente introductive cu privire la înființarea Parcului Natural Văcărești și formatul de desfășurare a ședinței de dezbatere publică.

S-a dat cuvântul inițiatorului proiectului de act normativ – ANANP - să prezinte pe scurt Regulamentul.

Dl Călin Alexandru prezintă faptul că proiectul de act normativ a fost preluat în mare parte din draftul de Regulament întocmit de fost administratorl al ariei, respectiv Asociația Parculul Natural Văcărești, iar în urma unor discuții cu reprezentanții asociației s-a definitivat varianta de regulament transmisă ministerului. Prin Regulament sunt stabilite activitățile permise și restricționate se desfășura pe teritoriul parcului, așa cum se prevede în OUG nr. 57/2007 privind regimul ariilor naturale protejate.

Dl Mihai Deneș prezintă următoarele observații:

* o serie de informații legate de Parcul Natural Văcărești se regăsesc pe un site privat, respectiv site-ul Asociației Parcul Natural Văcărești;
* care este relația dintre ANANP și Asociația PN Văcărești având în vedere faptul că parcul este administrat de o structură a statului;
* Asociația GO4FUN promovează mersul cu bicicleta la nivel urban și cicloturismul, și a propus o variantă de dezvoltare a parcului, astfel încât să nu fie afectată biodiversitate și să nu existe o interacțiune cu pietonii, la fel cum se întâmplă în alte parcuri urbane din lume;
* având în vedere că regulamentul prevede doar două căi de acces ( intrare –ieșire) în parc, se propune modificarea regulamentului în sensul în care să se ofere posibilitatea bicicliștilor să realizez ieșirea din parc prin orice punct având în vedere că cei mai mulți vor tranzita parcul;
* trebuie analizată situația abandonării deșeurilor menajere de către locatarii blocurilor adiacente parcului, în interiorul parcului;
* se propune ca traseele de cicloturism și cele destinate plimbărilor să fie separate și marcate clar.
* să se indice în cadrul regulamentului modalitatea de depozitare temporară a deșeurilor generate de vizitatorii parcului;
* de asemenea, regulamentul nu prevede nicio informație legată de comunicare, având în vedere că site-ul parcului care aparține unei persoane fizice se regăsesc toate informațiile legate de activitățile desfășurare pe raza parcului; se propune transferul acestui site sau a informațiilor către administratorul actual al ariei; se propune, de asemenea, ca accesul în parc să nu fie restricționat și monitorizat de o entitate privată;

ANANP răspunde opiniilor/observațiilor primite din partea dlui Deneș precizând că între ANANP și Asociația Parcului Natural Văcărești există un protocol de colaborare, care prevede ca Asociația să sprijine autoritatea în activitatea de management al parcului; cu privire la căile de acces în parc se va lua în calcul introducerea și a celei de-a treia cale de acces din zona Vitan – Bârzești.

Dl Stana – Secretar de Stat - intervine și precizează că accesul în parc trebuie să fie nemijlocit cu respectarea regulilor de vizitare impuse. MMAP are un protocol de colaborare cu Asociația Parcului Natural Văcărești. Cu privire la aspectele sesizate de către dl Deneș, acestea vor fi luate în analiză. Referitor la vizitarea parcului și la căile de acces în parc se va analiza oportunitatea asigurării mai multor puncte de acces.

Dna Nicoleta Marin - Asociație Parcului Natural Văcărești - intervine precizând faptul că site-ul Asociației stochează informațiile legate de parc începând cu anul 2011, fiind permanent updatat și prezentate toate acțiunile desfășurate pe raza parcului. Site-ul este la dispoziația tuturor persoanelor interesate de acțiunile desfășurate în parc, iar informații legate de parc se găsesc și pe site-ul ANANP.

Dl Stana precizează faptul că în acest moment la nivelul ANANP nu există dezvoltate site-uri dedicate fiecărei arii naturale protejate, dar în momentul în care se vor găsi fondurile necesare se va crea un site dedicat Parcului Natural Văcărești.

Dl Stoican – președintele Asociației Parcul Natural Văcărești - menționează că accesul în parc a fost stabili avându-se în vedere căile de acces cele mai utilizate de vizitatori; accesul în parc nu a fost restricționat niciodată, având în vedere că acest lucru nu se poate realiza nici fizic, deoarece parcul nu este imprejmuit pe o lungime de aproximativ 6 km. În perioada cât Asociația a deținut adminsitrarea parcului nu a fost restricționat accesul în parc sau realizarea de acțiuni/activități în inteiorul acestuia. Asociația este partenerul ANANP și derulează în continuare activități cu avizul acestei autorități.

Dl Denes menționează că pe site-ul Asociației se regăsesc o serie de parteneri care ar putea susține autoritatea.

Dl Stoican răspunde precizând că partenerii care se regăsesc pe site-ul Asociației sunt partenerii atrași de asociație, iar parteneriatul s-a stabili având în vedere calitatea de ONG a asociației, aceștia finanțând o serire de activități derulate, precum: activități de educație, cercetare, amenajare, etc.

Dl Mititeanu – președintele Federației Bicicliștilor din România – prezintă următoarele observații:

* Referitor la art. 9 din Regulament cu privire la perceperea unui tarif de vizitare a parcului trebuie ținut cont de faptul că parcul are și un rol de spațiu verde urban și nu trebuie privit ca celelalte parcuri naturale din România din puct de vedere al tarifării acccesului. Se propune posibilitatea existenței unui abonament de acces în parc.
* La art. 10 se propune modificarea regulamentului în sensul existenței mai multor puncte de acces pe raza parcului, iar dacă acest lucru nu este fezabil din punct de veder al managementului parcului să se asigure cel puțin mai multe puncte de ieșire;
* La art 14 alin. (1) se propune realizarea unei segregări între vizitarea pedestră și vizitarea pe bicicletă, mai ales în cazul unui număr mare de vizitatori pentru evitarea conflictelor care pot să apară în situația existenței unor trasee comune.

Dl Călin Alexandru – ANANP- răspunde, pecizând că o analiză de stabilire a unor trasee separate pentru vizitarea pedestră și cea cu bicicleta se va realiza prin planul de management, în baza unor studii prin care se vor evalua și numărul vizitatorilor.

Dl Stoican intervine și menționează că în Regulament au fost nominalizate doar două căi de acces deoarece numai acestea dețin o infrastructură corespunzătoare pentru siguranța cetățenilor și în acest context au fost declarate oficiale. Trebuie avut în verede că perimetru parcului este constituit dintr-un dig de beton, rambleul digului având o înălțime de 8 metri, iar pentru un acces corespunzător este necesar ca punctele de acces să fie amenajate. Asociația susține intrarea liberă, fără tarifarea vizitatorilor. Impunerea unui tarif să se facă doar în cazul în care studiile de impact vor indica o presiune a vizitatorilor asupra biodiversității din parc; iar ca o măsură de limitare a accesului vizitatorilor se impune un tarif de vizitare. Cât privește segregare căilor de acces în parc, bicicliștii vor putea efectua plimbări pe coronamentul barajului, se ia în calcul și un traseu care tranzitează mijlocul parcului, restul traseelor din cadrul parcului să fie destinate plimbărilor pedestre. Prin planul de management se vor stabili trasee de vizitare.

Dl. Călin Alexandru – ANANP – precizează, în legătură cu observația privind segregarea căilor de acces în parc, că această segregare se va realiza prin planul de management; în acest moment fiind prematur să se stabilească un management al acestor categorii de vizitatori, neexistând studii care să fundamenteze modul de realizare a acestei segregări. În regulament se poate preciza că accesul se poate face și prin alte puncte, chiar dacă acestea nu sunt amenajate, dar pe răspunderea vizitatorilor, având în vedere că acestea nu sunt amenajate corespunzător, iar ANANP nu își asumă în acest caz protecția vizitatorilor.

Dna Constantinescu – ANANP- intervine și completează că trebuie ținut cont și de configurația parcului, având în vedere că parcul se suprapune peste un fost baraj de acumulare. Trebuie ținut cont că în parc există o declivitate mare.

Dl Mititeanu intervine și face precizarea că se face confuzie între două lucruri, una este existența unei amenajări care oferă confort și siguranță și altceva este permisiune de acces în parc. Parcul natural nu este o amenajare urbană, fiecare merge în parc pe propria lui răspundere și nu răspunde administratorul; să se aplice aceleași norme ca și în celelalte parcuri naturale din țară. Există o diferență între a spune că ai două puncte amenajate și a prevede că accesul este permis numai prin acele puncte.

Dl Alexandru – ANANP - intervine și menționează că nici în celelalte parcuri naturale din țară accesul nu se face pe oriunde. Pentru vizitatori există trasee special amenajate.

Dna Crăciunas - MMAP- menționează că în cazul celorlalte parcuri naturale din țară există menționate în planurile de management traseele turistice, iar vizitatorii le este recomandat să folosească aceste trasee omologate și marcate.

Dl. Mititeanu precizează că administratorii parcurilor naturale nu răspund de traseele turistice din parcurile pe care le administrează, acestea sunt doar verificate de organizațiile de salvamont, iar atribuțiile de întreținere a marcajelor acestor trasee revin consiliilor locale sau județene. Se propune existența mai multor puncte de acces în parc.

Dl. Alexandru – ANANP – reiterează faptul că regulamentul va prevedea și cel de-al treilea punct de acces în parc.

Dl. Trifu – președinte Fundației ECO-CIVICA – legat de punctele de acces în parc, propune ca pe viitor în funcție de dezvoltările din zona parcului, să existe posibilitatea creării unui număr mai mare de puncte de acces. De asemenea, la stabilirea acestora trebuie avut în vedere topografia parcului și existența proprietăților private. O problemă care poate afecta parcul pe viitor este reprezentată de dezvoltările imobiliare care urmează să se realizeze în zonă, deoarece studiile hidrogeologice efectuate indică o rețea de apă subterane foarte bogată care poate fi afectată de fundațiile viitoarelor imobile prin întreruperea acestor cursuri de apă subterană cu repercursiuni asupra alimentării freaticului din zona parcului. Se prezintă un exemplu care s-a produs în cazul Parcului Circului. Primăria sectorului 4 a prezentat un PUZ cu turnuri cu minim 16 etaje în zonă, care poate reprezenta un dezasrtu pentru Delta Văcărești din punct de vedere al biodiversității, iar accesul publicului va fi extrem de greoi. Se propune ca zona să fie una verde pentru agrementul populației și să se păstreze culoarul de zbor a păsărilor din zona Deltei Văcărești. Ar trebui stopate construcțiile din zonă până la definitivarea planului de management.

Dl. Alexandru - ANANP- precizează că prevederile art. 28 din OUG nr. 57/2007 stipulează necesitatea efectuării evaluării de mediu și a evaluării adecvate pentru proiectele realizate în vecinătatea ariilor naturale protejate care pot avea impact semnificativ asupra acestora.

Dl. Trifu - președinte Fundația ECO-CIVICA – precizează că OUG nr. 57/2007 oferă posibilitatea stopării anumitor investiții care pot avea efecte asupra ariilor naturale protejate. Aria naturală poate fi afectată în mod semnificativ dacă nu se iau măsuri de stopare a dezvoltărilor imobiliare din zona parcului, până la apariția planului de management.

Dna Crăciunaș - MMAP – menționează că prevederile art. 28 din OUG nr. 57/2007 se aplică ariilor naturale protejate de interes comunitar, dar asta nu înseamnă că în cazul ariilor naturale de interes național nu se poate solicita în cadrul evaluării impactului asupra mediului studii foarte amănunțite de biodiversitate.

Dl Trifu propune precauție în dezvoltarea zonei adiacente Deltei Văcărești deoarece construcțiile unor imobile foarte înalte în zonă pot conduce la o deteriorare a parcului.

Dl Alexandru – ANANP - prezintă prevederile art. 4 pct 35 din OUG nr. 57/2007 care definește regulamentul ariilor naturale protejate, iar așa cum reiese din norma citat rezultă că aceste regulamente se aplică pe teritoriul ariei protejate și nu în afara acestora.

Dl Stoican - Asociația Parcul Natural Văcărești – pecizează că este important ca regulamentul parcului să fie aprobat astfel încât să existe o reglementare în zonă până la elaborarea și aprobarea planului de management.

Dl. Mititeanu – propune ca în cazul dezbaterilor să se ofere factorilor interesați care au formulat observații la proiectul de act normativ un răspuns în cadrul acestor dezbateri.

Dl Alexandru - ANANP - răspunde punctual la observațiile dlui Mititeanu, astfel:

* legat de tarife, se propune modificarea ordinului care stabileste sistemul de tarife astfel încât să se poată institui și un sistem de abonamente.
* referitor la punctele de acces, în regulament se va adauga cel de-al treilea punct de acces Vitan – Bârzești;
* cu privire la crearea unui flux separat pentru vizitatorii pedeștri și cei cu bicicleta se va menționa în regulament că acest lucru se va realiza prin planul de management în urma unor studii; stabilirea acestora se va realiza și în funcție de zonarea parcului.

Dl. Mititeanu susține că nu sunt necesare astfel de studii, abordarea poate fi și una proactivă, prin care să se stabilească de la început o dirijare a vizitatorilor în funcție de modalitatea de deplasare în cadrul ariei.